CELEX: 62014CN0121
Language: el
Date: 2014-03-12 00:00:00
Title: Υπόθεση C-121/14: Προσφυγή της 12ης Μαρτίου 2014 — Ηνωμένο Βασίλειο της Μεγάλης Βρετανίας και της Βόρειας Ιρλανδίας κατά Ευρωπαϊκής Επιτροπής και Συμβουλίου της Ευρωπαϊκής Ένωσης

5.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 135/28
            
         Προσφυγή της 12ης Μαρτίου 2014 — Ηνωμένο Βασίλειο της Μεγάλης Βρετανίας και της Βόρειας Ιρλανδίας κατά Ευρωπαϊκής Επιτροπής και Συμβουλίου της Ευρωπαϊκής Ένωσης
   (Υπόθεση C-121/14)
   2014/C 135/33
   Γλώσσα διαδικασίας: η αγγλική
   
      Διάδικοι
   
   
      Προσφεύγον: Ηνωμένο Βασίλειο της Μεγάλης Βρετανίας και της Βόρειας Ιρλανδίας (εκπρόσωποι: M. Holt, D.J. Rhee, Barrister)
   
      Καθών: Ευρωπαϊκή Επιτροπή και Συμβούλιο της Ευρωπαϊκής Ένωσης
   
      Αιτήματα του προσφεύγοντος
   
   Το προσφεύγον ζητεί από το Δικαστήριο:
   
               —
            
            
               να ακυρώσει το άρθρο 29 και το παράρτημα II του κανονισμού (ΕΕ) 1316/2013 (1) του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη σύσταση της διευκόλυνσης «Συνδέοντας την Ευρώπη», την τροποποίηση του κανονισμού (ΕΕ) 913/2010 και την κατάργηση των κανονισμών (ΕΚ) 680/2007 και (ΕΚ) 67/2010, καθόσον επεκτείνουν πέρα από το Λονδίνο τον διάδρομο 2 που προέβλεπε το αρχικό παράρτημα του κανονισμού (ΕΕ) 913/2010 (ο οποίος αποκαλείται πλέον διάδρομος «Βόρεια Θάλασσα — Μεσόγειος»), και
            
         
               —
            
            
               να καταδικάσει την Ευρωπαϊκή Επιτροπή και το Συμβούλιο της Ευρωπαϊκής Ένωσης στα δικαστικά έξοδα.
            
         
      Ισχυρισμοί και κύρια επιχειρήματα
   
   Οι διατάξεις της προσβαλλομένης πράξεως των οποίων ζητείται η ακύρωση τροποποιούν τον κανονισμό (ΕΕ) 913/2010 (2) του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, σχετικά με το ευρωπαϊκό σιδηροδρομικό δίκτυο για ανταγωνιστικές εμπορευματικές μεταφορές, αντικαθιστώντας τους «αρχικούς εμπορευματικούς διαδρόμους» του παραρτήματος του κανονισμού αυτού με τους τροποποιημένους «αρχικούς εμπορευματικούς διαδρόμους» που προβλέπει το παράρτημα II της προσβαλλομένης πράξεως.
   Αποτέλεσμα της εν λόγω τροποποιήσεως είναι η υποχρέωση του Ηνωμένου Βασιλείου να συμμετάσχει στον καθορισμό του εμπορευματικού διαδρόμου «Βόρεια Θάλασσα — Μεσόγειος» και, ειδικότερα, να καθορίσει έως τις 10 Νοεμβρίου 2016 διαδρομές μεταξύ των άλλων κρατών μελών στον διάδρομο και του Λονδίνου και έως τις 20 Νοεμβρίου 2018 διαδρομές από το Λονδίνο προς τη Γλασκόβη, το Εδιμβούργο, το Σαουθάμπτον και το Felixstowe. Το Ηνωμένο Βασίλειο δεν ενέκρινε την επέκταση αυτή του συγκεκριμένου αρχικού διαδρόμου τον οποίο προέβλεπε ο κανονισμός (ΕΕ) 913/2010.
   Επομένως, το Ηνωμένο Βασίλειο στηρίζει το αίτημά του στους εξής λόγους:
   
               α)
            
            
               με τις επεκτάσεις των «αρχικών εμπορευματικών διαδρόμων» που προβλέπει το άρθρο 29 της προσβαλλομένης πράξεως επιδιώκεται η εκπλήρωση των σκοπών που προβλέπει το άρθρο 170 ΣΛΕΕ για τη διευρωπαϊκή πολιτική μεταφορών. Κατά συνέπεια και δεδομένου ότι τα άρθρα 170 έως 172 ΣΛΕΕ αποτελούν lex specialis για τέτοιες πράξεις, αυτές μπορούν να εκδοθούν μόνο βάσει και σύμφωνα με τις διατάξεις αυτές·
            
         
               β)
            
            
               οι επεκτάσεις των «αρχικών εμπορευματικών διαδρόμων» που προβλέπει το άρθρο 29 της προσβαλλομένης πράξεως (α) είναι σχέδια κοινού ενδιαφέροντος (κατά την έννοια του άρθρου 171, παράγραφος 1, ΣΛΕΕ) και (β) αφορούν το έδαφος καθενός από τα κράτη μέλη που υποχρεούνται να συμμετάσχουν στον καθορισμό τους. Ως εκ τούτου, οι επεκτάσεις, όσον αφορά το Ηνωμένο Βασίλειο, έχουν προβλεφθεί κατά παράβαση του προβλεπόμενου στη δεύτερη παράγραφο του άρθρου 172 ΣΛΕΕ όρου περί εγκρίσεως του ενδιαφερόμενου κράτους μέλους·
            
         
               γ)
            
            
               το τμήμα του παραρτήματος II της προσβαλλομένης πράξεως το οποίο επιβάλλει στο Ηνωμένο Βασίλειο να συμμετάσχει στο καθορισμό του διαδρόμου «Βόρεια Θάλασσα — Μεσόγειος» στο έδαφός του (i) πέρα από το Λονδίνο (δηλαδή, προς τη Γλασκόβη, το Εδιμβούργο, το Felixstowe και το Σαουθάμπτον) ή (ii) καθ’ οιονδήποτε τρόπο, μπορεί να διαχωριστεί από το υπόλοιπο του παραρτήματος II. Επιπλέον και εν πάση περιπτώσει, ολόκληρο το παράρτημα II (και το άρθρο 29) της προσβαλλομένης πράξεως είναι αυτοτελή και δυνάμενα να διαχωριστούν από τον υπόλοιπο κανονισμό.
            
         
      (1)  ΕΕ L 348, σ. 129.
   
      (2)  ΕΕ L 276, σ. 22.